Riżoluzzjoni tal-Parlament Ewropew dwar ċittadini mill-Korea ta' Fuq li jfittxu kenn, b'mod partikulari fit-Tajlandja



Official Journal 305 E , 14/12/2006 P. 0262 - 0263



P6_TA(2006)0357 Ċittadini mill-Korea ta' Fuq li jfittxu kenn, b'mod partikulari fit-Tajlandja Riżoluzzjoni tal-Parlament Ewropew dwar ċittadini mill-Korea ta' Fuq li jfittxu kenn, b'mod partikulari fit-Tajlandja Il-Parlament Ewropew, - wara li kkunsidra r-riżoluzzjonijiet preċedenti tiegħu dwar il-Korea ta' Fuq, - wara li kkunsidra r-regoli stabbiliti fil-Konvenzjoni ta' l-1951 dwar l-Istat ta' Refuġjati u l-Protokoll ta' l- 1967 tagħha, - wara li kkunsidra l-Artikolu 115(5) tar-Regoli ta' Proċedura tiegħu, A. billi fis-snin riċenti għexieren ta' eluf ta' ċittadini mill-Korea ta' Fuq ħarbu mill-pajjiż tagħhom minħabba għaks u ġuħ mifrux, filwaqt li ħafna minnhom irriskjaw ħajjithom waqt li kienu qed jivjaġġaw miċ-Ċina biex jaslu fit-Tajlandja, il-Vjetnam, il-Kambodja, il-Korea t'Isfel u pajjiżi oħra ta' l-Asja tax-Xlokk, B. billi r-Repubblika Populari Demokratika tal-Korea (DPRK) irratifikat il-Patt Internazzjonali dwar id-Drittijiet Ċivili u Politiċi, C. billi t-Tajlandja saret destinazzjoni ta' tranżitu għaċ-ċittadini tal-Korea ta' Fuq li jaħarbu l-pajjiż tagħhom, u b'hekk ipoġġu l-awtoritajiet Tajlandiżi f'sitwazzjoni diffiċli fir-rigward tar-Repubblika Populari Demokratika tal-Korea, pajjiż li miegħu għandhom relazzjonijiet ta' ħbiberija, D. billi n-numru ta' refuġjati mill-Korea ta' Fuq, Burma, Laos u miċ-Ċina fi tranżitu f'territorju Tajlandiż żdied b'mod konsiderevoli fl-aħħar sena; E. billi l-awtoritajiet Tajlandiżi jixtiequ jinfurzaw il-liġi dwar l-imigrazzjoni illegali; F. billi fit- 22 t'Awwissu 2006 il-pulizija Tajlandiża arrestat grupp ta' 175 persuna li kienet qed tfittex kenn — 37 raġel, 128 mara u 10t itfal — li kienu qed jistaħbew għal dawn l-aħħar xahrejn f'dar abbadunata fil-kapitali Tajlandiża, Bangkok, G. billi dawn il-persuni li qed ifittxu l-kenn, li jagħmlu l-ikbar grupp ta' ċittadini mill-Korea ta' Fuq li qatt ġew arrestati fit-Tajlandja, ġew mixlija bid-dħul illegali u tressqu quddiem qorti fejn ġew multati THB 6000 (USD 160) kull wieħed u ntbagħtu l-ħabs għal 30 ġurnata peress li ma setgħux iħallsu, H. billi 16-il membru ta' dan il-grupp ingħataw stat ta' refuġjati mill-Uffiċju ta' Bangkok tal-Kummissarju Għoli tan-NU għar-Refuġjati (UNHCR) u huma skedati li jħallu t-Tajlandja fi ftit jiem biex imorru l- Korea t'Isfel, li tagħti ċ-ċittadinanza lil dawk li jaħarbu mit-Tramuntana, I. billi l-gvernijiet huma marbuta bl-obbligu tagħhom bħala partijiet fil-Konvenzjoni ta' l-1951 dwar l-Istat ta' Refuġjati u bill-Protokoll ta' l-1967 mehmuż magħha li jagħtu lill-UNHCR aċċess għaċ-ċittadini kollha, fosthom iċ-ċittadini tal-Korea ta' Fuq li jkunu qed ifittxu kenn f'pajjż oħra, J. billi s-sitwazzjoni ta' dawk li qed ifittxu l-kenn li fadal tibqa' prekarja u teħtieġ li tissolva malajr, 1. Jiddispjaċih, kif għamel fir-riżoluzzjonijiet preċedenti tiegħu, li eluf ta' ċittadini tal-Korea ta' Fuq qed jaħarbu l-pajjiż tagħhom minħabba għaks, ġuħ u tnaqqis fl-iżvilupp ekonomiku; 2. Iħeġġeġ lill-awtoritajiet Tajlandiżi biex ma jerġgħux jibgħatu lejn pajjiżhom lir-refuġjati mill-Korea ta' Fuq, peress li huma u l-familji tagħhom hemmhekk ikollhom konsegwenzi qarsa; 3. Jistieden lit-Tajlandja, li hi magħrufa sew għat-tradizzjoni twila tagħha ta' ospitalità lejn ir-refuġjati u li hi membru responsabbli tal-komunità internazzjonali, biex b'kooperazzjoni mill-qrib mal-UNHCR u organizzazzjonijiet umanitarji oħra, tfittex li ssib soluzzjoni malajr u aċċettabbli għar-refuġjati mill-Korea ta' Fuq billi tibagħthom f'pajjiż terz li jagħżlu huma wara l-iskadenza tas-sentenza tagħhom ta' 30 ġurnata ħabs; 4. Jistieden lill-pajjiżi li jistgħu jieħdu refuġjati biex jgħarrfu dan kemm jista' jkun malajr sabiex jiżguraw li dawk ma jinżammux f'detenzjoni; 5. Jistieden lill-Kummissjoni biex tissorvelja mill-qrib is-sitwazzjoni tar-refuġjati mill-Korea ta' Fuq b'kollaborazzjoni mal-UNHCR u, jekk ikun hemm bżonn, biex tipprovdi għajnuna finanzjarja xierqa; 6. Jistieden lill-Kunsill u lill-Kummissjoni biex jindirizzaw il-kwistjoni tar-refuġjati u ta' persuni li qed ifittxu kenn mill-Korea ta' Fuq waqt is-Samit ASEM (Laqgħa bejn l-Asja u l-Ewropa) li ġej fl- 10 u l- 11 ta' Settembru 2006; 7. Jistieden lill-gvern tar-Repubblika Populari Demokratika tal-Korea biex josserva l-proċeduri speċjali stabbiliti mill-Kummissarju Għoli tan-NU għad-Drittijiet tal-Bniedem; 8. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvern tar-Renju tat-Tajlandja, lill-gvern tar-Repubblika tal-Korea, lill-Gvern tar-Repubblika Populari Demokratika tal-Korea u lill-Kummissarju Għoli tan-Nazzjonijiet Uniti għar-Refuġjati. --------------------------------------------------